《醉歌赠子容使湖南便道归省兼讯献吉》
明代·何景明

徐卿此行壮观莫与伍，东将入吴西入楚。都门怅饮慨今昔，酒酣拔剑为汝歌起舞。

圣朝分封重茅土，词林礼桨超前古。冠冕诸邦拱至尊，册书十道开天府。

匡庐峰南绕江汉，洞庭武昌半楼观。寿酒花开海上堂，使舟草满湘西岸。

忆卿翻飞霄汉里，结交岂少青云士。眼中何人最知己，十年之交吾与李。

李生近买阳羡田，又欲鼓柁襄江船。风尘落日倘相遇，为我问讯江湖前。

作者简介：何景明（1483～1521）字仲默，号白坡，又号大复山人，信阳浉河区人。明弘治十五年(1502)进士，授中书舍人。正德初，宦官刘瑾擅权，何景明谢病归。刘瑾诛，官复原职。官至陕西提学副使。为“前七子”之一，与李梦阳并称文坛领袖。其诗取法汉唐，一些诗作颇有现实内容。有《大复集》。